CELEX: 32021R2064
Language: el
Date: 2021-08-25 00:00:00
Title: Κατ’ εξουσιοδότηση κανονισμός (ΕΕ) 2021/2064 της Επιτροπής της 25ης Αυγούστου 2021 για τη συμπλήρωση του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου όσον αφορά τη θέσπιση εξαίρεσης de minimis από την υποχρέωση εκφόρτωσης για ορισμένους τύπους βενθοπελαγικής αλιείας στην Αδριατική θάλασσα και τη Νοτιοανατολική Μεσόγειο θάλασσα

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 421/9
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2064 ΤΗΣ ΕΠΙΤΡΟΠΗΣ
         της 25ης Αυγούστου 2021
         για τη συμπλήρωση του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου όσον αφορά τη θέσπιση εξαίρεσης de minimis από την υποχρέωση εκφόρτωσης για ορισμένους τύπους βενθοπελαγικής αλιείας στην Αδριατική θάλασσα και τη Νοτιοανατολική Μεσόγειο θάλασσα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 7,
         Εκτιμώντας τα ακόλουθα:
         
                     (1)
                  
                  
                     Με τον κατ’ εξουσιοδότηση κανονισμό (ΕΕ) 2017/86 της Επιτροπής (2) θεσπίζεται σχέδιο απορρίψεων για ορισμένους τύπους αλιείας βενθοπελαγικών ειδών στη Μεσόγειο θάλασσα με εφαρμογή από την 1η Ιανουαρίου 2017 έως την 31η Δεκεμβρίου 2019, κατόπιν τριών κοινών συστάσεων που υποβλήθηκαν στην Επιτροπή το 2016 από ορισμένα κράτη μέλη που έχουν άμεσο διαχειριστικό συμφέρον στην αλιεία στη Μεσόγειο θάλασσα (Ελλάδα, Ισπανία, Γαλλία, Κροατία, Ιταλία, Κύπρος, Μάλτα και Σλοβενία). Οι τρεις αυτές κοινές συστάσεις αφορούσαν, αντίστοιχα, τη δυτική Μεσόγειο θάλασσα, την Αδριατική θάλασσα και τη Νοτιοανατολική Μεσόγειο θάλασσα.
                  
               
                     (2)
                  
                  
                     Για την αποφυγή του δυσανάλογου κόστους χειρισμού των ανεπιθύμητων αλιευμάτων, ο κατ’ εξουσιοδότηση κανονισμός (ΕΕ) 2017/86 θέσπισε εξαίρεση de minimis που ισχύει για τα βενθοπελαγικά είδη. Ο εν λόγω κανονισμός λήγει στις 31 Δεκεμβρίου 2021.
                  
               
                     (3)
                  
                  
                     Η Κροατία, η Ιταλία και η Σλοβενία (στο εξής: ομάδα υψηλού επιπέδου Adriatica) και η Ελλάδα, η Ιταλία, η Κύπρος και η Μάλτα (στο εξής: ομάδα υψηλού επιπέδου Sudestmed) έχουν άμεσο διαχειριστικό συμφέρον στην αλιεία στην Αδριατική θάλασσα και στη Νοτιοανατολική Μεσόγειο θάλασσα αντίστοιχα. Στις 7 και 14 Μαΐου 2021 η ομάδα υψηλού επιπέδου Adriatica και η ομάδα υψηλού επιπέδου Sudestmed υπέβαλαν επιστημονικά στοιχεία για να ζητήσουν την παράταση της εξαίρεσης de minimis που προβλέπεται στον κατ’ εξουσιοδότηση κανονισμό (ΕΕ) 2017/86.
                  
               
                     (4)
                  
                  
                     Οι εξαιρέσεις de minimis για τα μικρά πελαγικά είδη στην αλιεία των εν λόγω ειδών ορίζονται στον κατ’ εξουσιοδότηση κανονισμό (ΕΕ) 2018/161 της Επιτροπής (3). Αντίθετα, θα πρέπει να περιληφθούν στον παρόντα κανονισμό οι εξαιρέσεις de minimis για τα παρεμπίπτοντα αλιεύματα μικρών πελαγικών ειδών στην αλιεία βενθοπελαγικών ειδών, όπως ζητείται στα επιστημονικά στοιχεία που υπέβαλαν οι ομάδες υψηλού επιπέδου.
                  
               
                     (5)
                  
                  
                     Η επιστημονική, τεχνική και οικονομική επιτροπή αλιείας (στο εξής: ΕΤΟΕΑ) αξιολόγησε τα επιστημονικά στοιχεία μεταξύ της 17ης και της 21ης Μαΐου 2021 (4). Στις 13 και 21 Ιουλίου 2021 οι ομάδες υψηλού επιπέδου Adriatica και Sudestmed υπέβαλαν αντίστοιχα επικαιροποιημένα επιστημονικά στοιχεία που εναρμονίζονταν με τις επιστημονικές γνωμοδοτήσεις της ΕΤΟΕΑ.
                  
               
                     (6)
                  
                  
                     Η Επιτροπή επισημαίνει ότι στην Αδριατική θάλασσα και στη Νοτιοανατολική Μεσόγειο θάλασσα τα είδη αλιεύονται ταυτόχρονα, σε ποσότητες που παρουσιάζουν μεγάλες διακυμάνσεις, γεγονός που δυσχεραίνει μια προσέγγιση μεμονωμένων αποθεμάτων. Επιπλέον, τα εν λόγω είδη αλιεύονται από σκάφη αλιείας μικρής κλίμακας και εκφορτώνονται σε πολλά διαφορετικά σημεία εκφόρτωσης, με διάσπαρτη γεωγραφική κατανομή κατά μήκος της ακτής, γεγονός που συνεπάγεται δυσανάλογο κόστος χειρισμού των ανεπιθύμητων αλιευμάτων.
                  
               
                     (7)
                  
                  
                     Η ΕΤΟΕΑ επισήμανε ότι η συνδυασμένη προσέγγιση de minimis που περιλαμβανόταν στα επιστημονικά στοιχεία που υποβλήθηκαν καλύπτει ευρεία ομάδα ειδών με μεγάλο εύρος ποσοστών απορρίψεων, αλλά έκρινε ότι η ευρεία αυτή κάλυψη συνιστά βάσιμη προσέγγιση, δεδομένης της πολυπλοκότητας των οικείων τύπων αλιείας στην Αδριατική θάλασσα και στη Νοτιοανατολική Μεσόγειο θάλασσα. Επιπλέον, η ΕΤΟΕΑ έκρινε ότι η εφαρμογή επιμέρους de minimis εξαιρέσεων που θα κάλυπταν ένα μόνο είδος θα οδηγούσε πιθανότατα στην ύπαρξη πολλών χωριστών εξαιρέσεων, η παρακολούθηση των οποίων θα ήταν εξίσου δύσκολη.
                  
               
                     (8)
                  
                  
                     Η ομάδα υψηλού επιπέδου Adriatica υπέβαλε επικαιροποιημένα επιστημονικά στοιχεία σχετικά με το δυσανάλογο κόστος χειρισμού των ανεπιθύμητων αλιευμάτων. Παρότι η ΕΤΟΕΑ επισήμανε ότι παρέχονται εκτιμήσεις για την αύξηση του κόστους, τόνισε πόσο δύσκολο είναι να κριθεί σε ποιο επίπεδο το κόστος είναι δυσανάλογο. Η ΕΤΟΕΑ επισήμανε ότι οι πληροφορίες που παρασχέθηκαν σχετικά με το δυσανάλογο κόστος θα μπορούσαν να συμπληρωθούν περαιτέρω και ότι θα πρέπει να πραγματοποιηθεί αξιολόγηση των επιπτώσεων της εξαίρεσης. Η ΕΤΟΕΑ επισήμανε περαιτέρω ότι θα πρέπει να δοθεί προτεραιότητα στη μείωση του επιπέδου των ανεπιθύμητων αλιευμάτων μέσω της χρήσης επιλεκτικών εργαλείων ή θαλάσσιων προστατευόμενων περιοχών. Η Επιτροπή εκφράζει την ικανοποίησή της για τη δέσμευση που ανέλαβε η ομάδα υψηλού επιπέδου Adriatica να συνεχίσει τις εργασίες για την επιλεκτικότητα και τους χωρικούς περιορισμούς της αλιείας ως προτεραιότητα για την επίτευξη της μείωσης των ανεπιθύμητων αλιευμάτων. Η Επιτροπή θεωρεί ότι η εξαίρεση θα πρέπει να επεκταθεί με τα προτεινόμενα επίπεδα ποσοστών.
                  
               
                     (9)
                  
                  
                     Σύμφωνα με τα επικαιροποιημένα επιστημονικά στοιχεία για την Αδριατική θάλασσα προτείνεται η επέκταση της εξαίρεσης de minimis με ανώτατο όριο για τον γαύρο (Engraulis encrasicolus), τη σαρδέλα (Sardina pilchardus), το σκουμπρί (Scomber spp.) και το σαυρίδι (Trachurus spp.) το 5 % για το 2022 των ολικών ετήσιων παρεμπιπτόντων αλιευμάτων των εν λόγω ειδών από σκάφη που χρησιμοποιούν τράτες βυθού (OTB, OTT, PTB, TBN, TBS, TB, OT, PT, TX). Η ΕΤΟΕΑ έκρινε ότι το ποσοστό απορρίψεων είναι πολύ σημαντικό γι’ αυτόν τον τύπο αλιείας, αλλά ότι τα έργα επιλεκτικότητας βρίσκονται ακόμη σε εξέλιξη. Η Επιτροπή θεωρεί ότι η εξαίρεση θα πρέπει να παραταθεί για ένα έτος, με τα προτεινόμενα επίπεδα ποσοστών. Η ομάδα υψηλού επιπέδου Adriatica θα πρέπει να υποβάλει έως την 1η Μαΐου 2022 πρόσθετα στοιχεία, με βάση τις υπό εξέλιξη μελέτες και την αξιολόγηση του αντικτύπου της εξαίρεσης.
                  
               
                     (10)
                  
                  
                     Η ομάδα υψηλού επιπέδου Sudestmed παρείχε επικαιροποιημένα επιστημονικά στοιχεία σχετικά με το δυσανάλογο κόστος χειρισμού των ανεπιθύμητων αλιευμάτων. Παρότι η ΕΤΟΕΑ επισήμανε ότι παρέχονται εκτιμήσεις για την αύξηση του κόστους, τόνισε πόσο δύσκολο είναι να κριθεί σε ποιο επίπεδο το κόστος είναι δυσανάλογο. Η ΕΤΟΕΑ επισήμανε ότι οι πληροφορίες που παρασχέθηκαν σχετικά με το δυσανάλογο κόστος θα μπορούσαν να συμπληρωθούν περαιτέρω και ότι θα πρέπει να πραγματοποιηθεί αξιολόγηση των επιπτώσεων της εξαίρεσης. Η ΕΤΟΕΑ επισήμανε περαιτέρω ότι θα πρέπει να δοθεί προτεραιότητα στη μείωση του επιπέδου των ανεπιθύμητων αλιευμάτων μέσω της χρήσης επιλεκτικών εργαλείων ή θαλάσσιων προστατευόμενων περιοχών. Η Επιτροπή εκφράζει την ικανοποίησή της για τη δέσμευση που ανέλαβε η ομάδα υψηλού επιπέδου Sudestmed να συνεχίσει τις εργασίες για την επιλεκτικότητα και τους χωρικούς περιορισμούς της αλιείας ως προτεραιότητα για την επίτευξη της μείωσης των ανεπιθύμητων αλιευμάτων. Η Επιτροπή θεωρεί ότι η εξαίρεση θα πρέπει να επεκταθεί με τα προτεινόμενα επίπεδα ποσοστών.
                  
               
                     (11)
                  
                  
                     Δεδομένου του μεγάλου αριθμού διαφορετικών ειδών που αλιεύονται ταυτόχρονα στο πλαίσιο δραστηριοτήτων βενθοπελαγικής αλιείας με τη χρήση άγκιστρων, παραγαδιών, απλαδιών και μανωμένων διχτυών στη Νοτιοανατολική Μεσόγειο θάλασσα, η ομάδα υψηλού επιπέδου Sudestmed πρότεινε διαφορετικό ελάχιστο κατώτατο όριο για ορισμένα είδη όταν αλιεύονται συχνότερα και επωφελούνται από χαμηλότερο ελάχιστο κατώτατο όριο απ’ ό,τι όταν αλιεύονται λιγότερο συχνά. Δεδομένου ότι αυτό αντικατοπτρίζει την πραγματικότητα της μεικτής αλιείας στη Νοτιοανατολική Μεσόγειο θάλασσα, η Επιτροπή θεωρεί ότι η εξαίρεση θα πρέπει να χορηγηθεί με τα προτεινόμενα επίπεδα ποσοστών.
                  
               
                     (12)
                  
                  
                     Σύμφωνα με τα επικαιροποιημένα επιστημονικά στοιχεία που παρασχέθηκαν για τη Νοτιοανατολική Μεσόγειο θάλασσα προτείνεται η επέκταση της εξαίρεσης de minimis με ανώτατο ποσοστό για τον γαύρο (Engraulis encrasicolus), τη σαρδέλα (Sardina pilchardus), το σκουμπρί (Scomber spp.) και το σαυρίδι (Trachurus spp.) το 5 % για το 2022 των ολικών ετήσιων παρεμπιπτόντων αλιευμάτων των εν λόγω ειδών από σκάφη που χρησιμοποιούν τράτες βυθού (OTB, OTT, PTB, TBN, TBS, TB, OT, PT, TX). Η ΕΤΟΕΑ έκρινε ότι το ποσοστό απορρίψεων είναι πολύ σημαντικό γι’ αυτόν τον τύπο αλιείας, αλλά ότι τα έργα επιλεκτικότητας βρίσκονται σε εξέλιξη. Η Επιτροπή θεωρεί ότι η εξαίρεση θα πρέπει να παραταθεί για ένα έτος, με τα προτεινόμενα επίπεδα ποσοστών. Η ομάδα υψηλού επιπέδου Sudestmed θα πρέπει να υποβάλει έως την 1η Μαΐου 2022 πρόσθετα στοιχεία, με βάση τις υπό εξέλιξη μελέτες και την αξιολόγηση του αντικτύπου της εξαίρεσης.
                  
               
                     (13)
                  
                  
                     Στα επικαιροποιημένα επιστημονικά στοιχεία που υπέβαλαν, τα κράτη μέλη επανέλαβαν τη δέσμευσή τους να αυξήσουν την επιλεκτικότητα των αλιευτικών εργαλείων σύμφωνα με τα αποτελέσματα των τρεχόντων ερευνητικών προγραμμάτων, με στόχο τη μείωση και τον περιορισμό των ανεπιθύμητων αλιευμάτων και, ιδίως, των αλιευμάτων κάτω από το ελάχιστο μέγεθος αναφοράς διατήρησης.
                  
               
                     (14)
                  
                  
                     Στα επικαιροποιημένα επιστημονικά στοιχεία που υπέβαλαν, τα κράτη μέλη δεσμεύτηκαν επίσης να προσδιορίσουν περαιτέρω απαγορευμένες περιοχές με στόχο τη μείωση της θνησιμότητας των ιχθυδίων.
                  
               
                     (15)
                  
                  
                     Τα ζητούμενα μέτρα είναι σύμφωνα με το άρθρο 15 παράγραφος 4 στοιχείο γ).
                  
               
                     (16)
                  
                  
                     Επειδή τα μέτρα που προβλέπει ο παρών κανονισμός έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Για λόγους ασφάλειας δικαίου, ο παρών κανονισμός θα πρέπει να εφαρμοστεί από την 1η Ιανουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 ισχύει στα ενωσιακά ύδατα της Αδριατικής θάλασσας και της Νοτιοανατολικής Μεσογείου θάλασσας για την αλιεία βενθοπελαγικών ειδών σύμφωνα με τον παρόντα κανονισμό.
         
         
            Άρθρο 2
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            
                        α)
                     
                     
                        «γεωγραφικές υποπεριοχές της ΓΕΑΜ (ΓΥΠ)»: οι γεωγραφικές υποπεριοχές της Γενικής Επιτροπής Αλιείας για τη Μεσόγειο (στο εξής: ΓΕΑΜ) όπως ορίζονται στο παράρτημα I του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου (5)·
                     
                  
                        β)
                     
                     
                        «Αδριατική θάλασσα»: οι γεωγραφικές υποπεριοχές 17 και 18 της ΓΕΑΜ·
                     
                  
                        γ)
                     
                     
                        «Νοτιοανατολική Μεσόγειος θάλασσα»: οι γεωγραφικές υποπεριοχές 14, 15, 16, 19, 20, 21, 22, 23, 24, 25, 26 και 27 της ΓΕΑΜ.
                     
                  
         
            Άρθρο 3
            Εξαίρεση de minimis
            
               1.   Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες ειδών σύμφωνα με το άρθρο 15 παράγραφος 4 στοιχείο γ) του κανονισμού (ΕΕ) αριθ. 1380/2013:
               
                           α)
                        
                        
                           στην Αδριατική θάλασσα:
                           
                                       i)
                                    
                                    
                                       με ανώτατο όριο για τον μπακαλιάρο μερλούκιο (Merluccius merlucciuss) και την κουτσομούρα/το μπαρμπούνι (Mullus spp.) το 5 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν τράτες βυθού·
                                    
                                 
                                       ii)
                                    
                                    
                                       με ανώτατο όριο για τον μπακαλιάρο μερλούκιο (Merluccius merluccius) και την κουτσομούρα/το μπαρμπούνι (Mullus spp.) το 1 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν απλάδια και μανωμένα δίχτυα (GNS, GN, GND, GNC, GTN, GTR, GEN)·
                                    
                                 
                                       iii)
                                    
                                    
                                       με ανώτατο όριο για τον μπακαλιάρο μερλούκιο (Merluccius merluccius) και την κουτσομούρα/το μπαρμπούνι (Mullus spp.) το 1 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν δοκότρατα (TBB)·
                                    
                                 
                                       iv)
                                    
                                    
                                       με ανώτατο όριο για τη γλώσσα (Solea solea) το 3 % για το 2022 και το 2023 των ολικών ετήσιων αλιευμάτων του εν λόγω είδους από σκάφη που χρησιμοποιούν τράτες βυθού·
                                    
                                 
                                       v)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), το μουσμούλι (Pagellus acarne), τον κεφαλά (Pagellus bogaraveo), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), την τσιπούρα (Sparus aurata) και την κόκκινη γαρίδα βαθέων υδάτων (Parapenaeus longirostris) το 5 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν τράτες βυθού·
                                    
                                 
                                       vi)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), το μουσμούλι (Pagellus acarne), τον κεφαλά (Pagellus bogaraveo), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), τη γλώσσα (Solea solea) και την τσιπούρα (Sparus aurata) το 3 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν απλάδια και μανωμένα δίχτυα (GNS, GN, GND, GNC, GTN, GTR, GEN)·
                                    
                                 
                                       vii)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), το μουσμούλι (Pagellus acarne), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), τη γλώσσα (Solea solea) και την τσιπούρα (Sparus aurata) το 1 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν άγκιστρα και παραγάδια (LHP, LHM, LLS, LLD, LL, LTL, LX)·
                                    
                                 
                                       viii)
                                    
                                    
                                       με ανώτατο όριο για τον γαύρο (Engraulis encrasicolus), τη σαρδέλα (Sardina pilchardus), το σκουμπρί (Scomber spp.) και το σαυρίδι (Trachurus spp.) το 5 % για το 2022 των ολικών ετήσιων παρεμπιπτόντων αλιευμάτων των εν λόγω ειδών από σκάφη που χρησιμοποιούν τράτες βυθού.
                                    
                                 
                     
                           β)
                        
                        
                           στη Νοτιοανατολική Μεσόγειο θάλασσα:
                           
                                       i)
                                    
                                    
                                       με ανώτατο όριο για τον μπακαλιάρο μερλούκιο (Merluccius merlucciuss) και την κουτσομούρα/το μπαρμπούνι (Mullus spp.) το 5 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν τράτες βυθού·
                                    
                                 
                                       ii)
                                    
                                    
                                       με ανώτατο όριο για τον μπακαλιάρο μερλούκιο (Merluccius merluccius) και την κουτσομούρα/το μπαρμπούνι (Mullus spp.) το 1 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν απλάδια και μανωμένα δίχτυα (GNS, GN, GND, GNC, GTN, GTR, GEN)·
                                    
                                 
                                       iii)
                                    
                                    
                                       με ανώτατο όριο για την κόκκινη γαρίδα βαθέων υδάτων (Parapenaeus longirostris) το 5 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν τράτες βυθού·
                                    
                                 
                                       iv)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), το μουσμούλι (Pagellus acarne), τον κεφαλά (Pagellus bogaraveo), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), την τσιπούρα (Sparus aurata), την καραβίδα (Nephrops norvegicus) και τη γλώσσα (Solea solea) το 5 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν τράτες βυθού·
                                    
                                 
                                       v)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), το μουσμούλι (Pagellus acarne), τον κεφαλά (Pagellus bogaraveo), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), την τσιπούρα (Sparus aurata), τη γλώσσα (Solea solea), τον αστακό (Homarus gammarus) και την αστακοκαραβίδα (Palinuridae) το 3 % για το 2022 και το 2023 των ολικών ετήσιων αλιευμάτων των εν λόγω ειδών από σκάφη που χρησιμοποιούν απλάδια και μανωμένα δίχτυα (GNS, GN, GND, GNC, GTN, GTR, GEN). Σε περίπτωση που οι εκφορτώσεις των εν λόγω ειδών είναι μικρότερες από το 25 % των συνολικών εκφορτώσεων του τύπου αλιείας, οι ποσότητες που πρέπει να απορριφθούν μπορεί να ανέρχονται, κατ’ ανώτατο όριο, στο 5 % των ολικών ετήσιων αλιευμάτων των εν λόγω ειδών για το 2022 και το 2023·
                                    
                                 
                                       vi)
                                    
                                    
                                       με ανώτατο όριο για το λαβράκι (Dicentrarchus labrax), τον σπάρο (Diplodus annularis), την ούγαινα (Diplodus puntazzo), τον σαργό (Diplodus sargus), τον αυλία/κακαρέλλο/καμπανά/καραγκιόζη/κραχατζή (Diplodus vulgaris), τη σφυρίδα/τον ροφό (Epinephelus spp.), τη μουρμούρα (Lithognathus mormyrus), τον κεφαλά (Pagellus bogaraveo), το μουσμούλι (Pagellus acarne), το λυθρίνι (Pagellus erythrinus), το φαγγρί (Pagrus pagrus), τον βλάχο (Polyprion americanus), τον μπακαλιάρο μερλούκιο (Merluccius merluccius) και την τσιπούρα (Sparus aurata) το 1 % των ολικών ετήσιων αλιευμάτων των εν λόγω ειδών από σκάφη που χρησιμοποιούν απλάδια και μανωμένα δίχτυα·(LHP, LHM, LLS, LLD, LL, LTL, LX). Σε περίπτωση που οι εκφορτώσεις των εν λόγω ειδών είναι μικρότερες από το 25 % των συνολικών εκφορτώσεων του τύπου αλιείας, οι ποσότητες που πρέπει να απορριφθούν μπορεί να ανέρχονται κατ’ ανώτατο όριο στο 3 % των ολικών ετήσιων αλιευμάτων των εν λόγω ειδών·
                                    
                                 
                                       vii)
                                    
                                    
                                       με ανώτατο όριο για τον γαύρο (Engraulis encrasicolus), τη σαρδέλα (Sardina pilchardus), το σκουμπρί (Scomber spp.) και το σαυρίδι (Trachurus spp.) το 5 % για το 2022 των ολικών ετήσιων παρεμπιπτόντων αλιευμάτων των εν λόγω ειδών από σκάφη που χρησιμοποιούν τράτες βυθού.
                                    
                                 
                     
            
               2.   Έως την 1η Μαΐου 2022, τα κράτη μέλη που έχουν άμεσο διαχειριστικό συμφέρον στην αλιεία στην Αδριατική θάλασσα και στη Νοτιοανατολική Μεσόγειο θάλασσα υποβάλλουν στην Επιτροπή πρόσθετα στοιχεία με βάση τις υπό εξέλιξη μελέτες και αξιολόγηση του αντικτύπου της εξαίρεσης, καθώς και κάθε άλλο σχετικό επιστημονικό στοιχείο που δικαιολογεί την εξαίρεση που προβλέπεται στην παράγραφο 1 στοιχείο α) σημείο viii) και στοιχείο β) σημείο vii). Η ΕΤΟΕΑ αξιολογεί τα εν λόγω δεδομένα και επιστημονικά στοιχεία έως τις 31 Ιουλίου 2022 το αργότερο.
            
         
         
            Άρθρο 4
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022 έως τις 31 Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 28.12.2013, σ. 22.
         
            (2)  Κατ’ εξουσιοδότηση κανονισμός (ΕΕ) 2017/86 της Επιτροπής, της 20ής Οκτωβρίου 2016, για τη θέσπιση σχεδίου απορρίψεων για ορισμένους τύπους αλιείας βενθοπελαγικών ειδών στη Μεσόγειο θάλασσα (ΕΕ L 14 της 18.1.2017, σ. 4).
         
            (3)  Κατ’ εξουσιοδότηση κανονισμός (ΕΕ) 2018/161 της Επιτροπής, της 23ης Οκτωβρίου 2017, για τη θέσπιση εξαίρεσης de minimis από την υποχρέωση εκφόρτωσης για ορισμένους τύπους αλιείας μικρών πελαγικών ειδών στη Μεσόγειο θάλασσα (ΕΕ L 30 της 2.2.2018, σ. 1).
         
            (4)  Reports of the Scientific, Technical and Economic Committee for Fisheries (STECF) — Evaluation of the landing obligation joint recommendations (STECF-21-05) [Εκθέσεις της επιστημονικής, τεχνικής και οικονομικής επιτροπής αλιείας (ΕΤΟΕΑ) — Αξιολόγηση των κοινών συστάσεων σχετικά με την υποχρέωση εκφόρτωσης (ΕΤΟΕΑ-21-05)] 2021. Υπηρεσία Εκδόσεων της Ευρωπαϊκής Ένωσης, Λουξεμβούργο.
         Διατίθεται στη διεύθυνση https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (5)  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011 , σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).